Timbroù Inizi Cook

Enezeg Cook a ya d'ober 15 enezenn strewet dre ar Meurvor Habask Su, etre Tahiti hag an inizi Tonga. Anvet int bet diwar anv ar c'habiten James Cook, a weladennas anezho e 1773 ha 1777. Dont a rejont da vezañ ur vro warezet gant Breizh-Veur e 1888. Treuzkaset e voe ar galloud melestradurel da Zeland-Nevez e 1900.

E 1965 e voe dibabet gant an annezidi bezañ emren ha mirout liammoù kreñv gant Zeland Nevez koulskoude.

Embannet e voe ar rummad timbroù kentañ Inizi Cook d'ar 7 a viz Mae 1892 : pevar zimbr gant un talvoud-gwerzh a save eus 1 penny da 10 pence, hep an disterañ skeudenn na boltred ar rouanez Victoria, warno an alc’hwez COOK ISLANDS FEDERATION.

Penn ar rouanez Makea Takau Ariki eo a voe embannet e kreiz an timbroù savet e 1893, ar pezh a seblant bezañ ur merk a zoujañs evit an ensavadurioù lec'hel. Er c'hontrol, filigran an timbroù (al lizherennoù N.Z. hag ur steredenn) a zegas soñj eus gouarnerezh ar Zeland Nevez en inizi, un diviz ofisiel a voe graet e 1900.

An darn vrasañ eus an timbroù bet moullet etre 1930 ha 1965 a denn d'an inizi : gweledvaoù, tudennoù (Cook, tiegezh roueel Breizh-Veur), loened ha plant, savadurioù ha tiez hengounel… Goude 1965 e lakaas ar velestradurezh e gwerzh heuliadoù niverus a zimbroù gouestlet da Nedeleg, da C'hoarioù ar Meurvor Habask Su, d’ar bleunioù... 

Ar boaz-se da “c’hreantelaat” an dimbrawouriezh a voe kreñvoc'h er bloavezhioù 1980. Pa oa bet moullet 100 timbr etre 1892 ha 1965 e c’haller kontañ ouzhpenn 1200 timbr embannet gant an inizi Cook daou-ugent vloaz diwezhatoc’h.


 Rarotonga

Eus 1919 da 1932 e voe implijet timbroù gant an alc’hwez RAROTONGA, diwar anv an enezenn vrasañ.  Daoust d’an enezenn bezañ poblet gant (war dro) 11 000 den e voe dibabet sevel ur velestradurezh fostel emren e 2011 ha sevel timbroù evit enezenn Rarotonga hepken a vefe gwerzhet d’an dastumerien er bed a-bezh.

 Aitutaki ha Penrhyn 

An inizi Aitutaki ha Penrhyn zo ul lodenn eus enezeg Cook. Timbroù dindan o anv a vez embannet.

 Levrlennadur 

Poole, B.W.H. The Stamps of Cook Islands. Boston: Mekeel-Severn-Wylie, 1912. (Mekeels Handbook #1)

 Pennadoù kar 

 Timbroù Aitutaki
 Timbroù Penrhyn
 Timbroù Rarotonga
 Timbroù Zeland-Nevez

Inizi Cook
Inizi Cook